Ir-Regolament tal-Kummissjoni (KEE) Nru 809/2003
tat-12 ta’ Mejju 2003
dwar miżuri transitorji taħt ir-Regolament (KE) Nru 1774/2002 tal-Parlament Ewropew u tal-Kunsill rigward l-istandards għall-ipproċessar tal-materjal fil-kategorija 3 u d-demel għall-pjanti ta’ l-ikkompostjar
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jwaqqaf ir-regoli sanitarji rigward prodotti sekondarji mill-annimali mhux maħsuba għall-konsum mill-bniedem [1], kif emendat bir-Regolament tal-Kummissjoni (KEE) Nru 808/2003 [2], u b’ mod partikolari l-Artikolu 32(1) tiegħu,
Billi:
(1) Ir-Regolament (KE) Nru 1774/2002 jipprevedi reviżjoni sħiħa tar-regoli tal-Komunità dwar prodotti sekondarji mill-annimali mhux maħsuba għall-konsum mill-bniedem, li jinkludu l-introduzzjoni ta’ numru tà rekwiżiti stretti. Barra minn hekk, jipprevedi li jistgħu jiġu addottati miżuri xierqa transitorji.
(2) Minħabba n-natura stretta ta’ dawk ir-rekwiżiti, huwa neċessarju li wieħed jaħseb għal miżuri transitorji għall-Istati Membri sabiex l-industrija jkollha biżżejjed żmien biex taġġusta ruħha. Barra minn hekk, il-ġbir alternattiv, it-trasport, il-ħażna, il-ġestjoni, proċessar u użi għall-prodotti sekondarji mill-anninali jeħtieġu li jiġu żviluppati aktar, kif ukoll metodi kif jintremew dawn il-prodotti sekondarji.
(3) Għalhekk, bħala miżura transitorja, għandha tingħata deroga lill-Istati Membri biex ikuni jistgħu jawtorizzaw lill-operaturi biex ikomplu japplikaw ir-regoli nazzjonali għall-istandards ta’ l-ipproċessar għall-materjali tal-Kategorija 3 u demel li jintuża għall-pjanti ta’ l-ikkompostjar.
(4) Sabiex jiġi prevjenut risku għas-saħħa ta’ l-annimali u s-saħħa pubblika, għandhom jinżammu sistemi ta’ kontroll xierqa għall-Istati Membri għall-perjodu tal-miżuri transitorji.
(5) Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Deroga rigward l-ipproċessar tal-materjali tal-Kategorija 3 u demel li jintuża għall-pjanti ta’ l-ikkompostjar.
1. Skond l-Artikolu 32(1) tar-Regolament (KE) Nru 1774/2002 u b’ deroga mill-Kapitolu II(A), (C) u (D) ta’ l-Anness VI ta’ dak ir-Regolament, l-Istati Membri jistgħu jkompli jagħtu approvazzjoni individwali lill-operaturi ta’ postijiet u faċilitajiet sa mhux aktar tard mill-31 ta’ Diċembru 2004 skond ir-regoli nazzjonali, biex japplikaw dawn ir-regoli għall-istandards tal-ipproċessar tal-materjal fil-Kategorija 3, jew tal-materjali tal-Kategorija 3 u demel li jintuża għall-pjanti ta’ l-ikkompostjar, biss jekk ir-regoli nazzjonali:
(a) jiggarantixxu t-tnaqqis ġenerali tal-patoġeni;
(b) jiġu applikati biss fil-postijiet u fuq il-faċilitajiet li applikaw dawn ir-regoli fl-1 ta’ Novembru 2002; u
(ċ) iħarsu r-rekwiżiti tal-Kapitolu II(B) tà l-Anness VI tar-Regolament (KE) Nru 1774/2002.
2. Il-pjanti għall-ikkompostjar għandhom ikunu attrezzati b’ dawn:
(a) istallazzjonijiet għas-sorveljanza tat-temperatura mal-ħin;
(b) tagħmir tar-reġistrazzjoni biex jirreġistraw ir-riżultati ta’ dan il-kejl;
(ċ) sistema tas-sigurtà xierqa li ma tippermettix sħana insuffiċenti; u
(d) faċilitajiet xierqa għat-tindif u diżinfettar tal-vetturi u l-kontenituri meta jitilqu mill-pjanta ta’ l-ikkompostjar.
3. Kull pjanta ta’ l-ikkompostjar għandhu jkollha l-laboratorju proprju jew jagħmel użu minn laboratorju estern. Il-laboratorju għandu jkun attrezzat biex iwettaq l-analiżi meħtieġa u approvat mill-awtorità kompetenti.
Artikolu 2
Miżuri ta’ kontroll
L-awtorità kompetenti għandha tieħu l-miżuri neċessarji biex tikkontrolla l-konformità mill-operaturi awtorizzati fil-postijiet u l-faċilitajiet mal-kondizzjonijiet stabbiliti fl-Artikolu 1.
Artikolu 3
L-irtirar ta’ l-approvazzjoni u r-rimi tal-materjal li ma jikkonformax ma’ dan ir-Regolament
1. Approvazzjonijiet individwali mill-awtorità kompetenti għall-istandards ta’ l-ipproċessar tal-materjali fil-Kategorija 3 jew materjali tal-Kategorija 3 u demel li jintuża għall-pjanti ta’ l-ikkompostjar għandhom jiġu rtirati immedjatament u b’ mod permanenti rigward kwalunkwe operatur, post jew faċilitajiet jekk il-kondizzjonijiet stabbiliti f’dan ir-Regolament ma jibqgħux milħuqa.
2. L-awtorità kompetenti għandha tirtira kwalunkwe approvazzjoni mogħtija taħt l-Artikolu 1 sa mhux aktar tard mill-31 ta’ Diċembru 2004.
L-awtorità kompetenti m’għandhiex tagħti approvazzjoni finali taħt ir-Regolament (KE) Nru 1774/2002 kemm-il darba a bażi ta’ l-ispezzjonijiet tagħha ma tkunx soddisfatta li l-postijiet u l-faċiltajiet imsemmija fl-Artikolu 1 jilħqu r-rekwiżiti kollha ta’ dak ir-Regolament.
3. Kwalunkwe materjal li ma jħarisx ir-rekwiżiti ta’ dan ir-Regolament għandu jintrema skond l-istruzzjonijiet ta’ l-awtorità kompetenti.
Artikolu 4
Dħul fis-seħħ
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu jgħodd mill-1 ta’ Mejju 2003 sal-31 ta’ Diċembru 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul f’Brussel, fit-12 ta’ Mejju 2003.